題石井
作者：張嵲
朝代：宋

paragraphs: 精藍負東岑，奇石護山麓。
嵁巖如車輪，一鏡方黛蓄。
沉沉不動容，澹瀩立山木。
日射翠氣浮，遊鱗翻寸玉。
泉邊群石潤，净映僧房綠。
廬阜勢相高，魚龍争起伏。
奇章昔好此，忽棄不見錄。
青叢晚花明，澗草幽氣馥。
樹深春去遠，景至夏方燠。
此地風長清，蕭蕭似秋肅。
南來眇萬里，雲嶠幾經目。
安知絕世境，在此近山腹。
超遥輕前遊，慷慨謝雙足。
向非來遠客，所見信跼趣。
寧非造物意，設此慰羈束。
人世足埃氛，山林有高躅。
何當襆被來，共此巖下宿。